મિત્રો – કાર્યકરો વચ્ચે ચાલતી ચર્ચા દરમિયાન એક મુદ્દો ઉમેરાયો કે વસંત- રજબનું આ સ્મૃતિ સ્મારક હવે નવપલ્લવિત થવું ઘટે. ખાંડની શેરીના એક સ્થાનિક રહેવાસીએ જણાવ્યું કે સ્મારક પરના મ્યુરલમાંના રજબઅલીના ચશ્મા ટીખળી – તોફાની તત્વો કાયમ તોડી નાંખે છે. દર વર્ષે પહેલી જુલાઈ આવતા અગાઉ એટલા પૂરતું સમારકામ કરાવી લઈએ છીએ પરંતુ એટલું પૂરતું લાગતું નથી. સ્મારકની જગ્યા ઉપરથી ખુલ્લી છે, કોઈ શેડ નથી એટલે પક્ષીઓની ચરક અને તેની સફાઈ જેવી કાયમી સમસ્યા તો છે જ. ચર્ચામાં સામેલ થયેલા મુસ્તાકભાઈએ કહ્યું કે આ સમસ્યાના નિવારણ માટે જે કંઈ આર્થિક જોગવાઈ કરવી પડે તે હું મારા નગરસેવકના બજેટમાંથી પૂરી પાડીશ. એ પૂરતી પડે એવી નહીં હોય તો કોર્પોરેશનના મુખ્ય બજેટમાંથી ફાળવણી થાય તે માટે મેયર, મ્યુનિસિપલ કમિશનરને દરખાસ્ત – રજૂઆત કરીશું.